Israelul acuză UNRWA că are angajaţi "peste 450 de terorişti" în Gaza
Armata israeliană a acuzat luni agenţia ONU pentru refugiaţii palestinieni (UNRWA) că are angajaţi "peste 450 de terorişti" ai mişcării islamiste Hamas şi ai altor organizaţii teroriste în Fâşia Gaza.
"Potrivit serviciilor de informaţii, peste 450 de terorişti care fac parte din organizaţii teroriste din Fâşia Gaza, în special Hamas, sunt de asemenea angajaţi de UNRWA", a afirmat armata israeliană într-un comunicat.
Armata Israelului a publicat de asemenea ceea ce ea spune că este o înregistrare cu "un terorist care lucrează ca profesor de arabă într-o şcoală a UNRWA" şi care "descrie pătrunderea sa pe teritoriul israelian şi spune că el ţine ostatice femei israeliene" din timpul atacului din 7 octombrie.
UNRWA este în centrul unei controverse după ce Israelul a acuzat la sfârşitul lui ianuarie 12 angajaţi ai acesteia de implicare în atacul din 7 octombrie întreprins de Hamas şi care a dus la moartea a 1.160 de persoane, majoritatea civili.
Potrivit Israelului, 130 de ostatici se află în continuare în Gaza, dintre care 31 ar fi murit, din totalul celor 250 de persoane răpite pe 7 octombrie.
Operaţiunile militare lansate ca represalii de Israel au făcut 30.534 de morţi, majoritatea civili, potrivit Ministerului Sănătăţii al mişcării islamiste Hamas.
După aceste acuzaţii, ONU s-a delimitat imediat de angajaţii acuzaţi încă în viaţă şi a fost declanşată o anchetă. În paralel, secretarul general Anonio Guterres a încredinţat unui grup independent o misiune de evaluare a UNRWA şi a "neutralităţii" sale.
Însă Naţiunile Unite notează că, deocamdată, Israelul nu a împărtăşit nicio dovadă pentru acuzaţiile sale anchetatorilor sau UNRWA.
Amplificând şi mai mult tensiunea, Israelul a anunţat luni că îşi recheamă ambasadorul de la Organizaţia Naţiunilor Unite pentru consultări, acuzând organizaţia de pasivitate faţă de Hamas, cu puţin timp înainte de publicarea unui raport asupra violenţelor sexuale comise de mişcarea islamistă palestiniană pe 7 octombrie, informează AFP.
"Am ordonat ambasadorului nostru la ONU, Gilad Erdan, să se întoarcă în Israel pentru consultări imediate, în urma tentativei de a trece sub tăcere raportul serios al ONU asupra violurilor în masă comise de Hamas şi de aliaţii lor pe 7 octombrie", a declarat ministrul israelian al afacerilor externe Israel Katz într-un mesaj postat pe platforma X.
"Este timp să se treacă la acţiune", a declarat Katz într-un alt mesaj, adresându-se secretarului general al ONU, Antonio Guterres. "Hamas trebuie recunoscut internaţional drept o entitate teroristă" şi "retragerea UNRWA din Gaza este imperativă", a adăugat el.